Dag 1 - Wees rustig in onrustige tye! | AWSUM School News }
Home›Jou dagstukkie›Dag 1 – Wees rustig in onrustige tye!
Dag 1 – Wees rustig in onrustige tye!
In Psalm 131 gee Dawid aan ons belangrike raad: "Selfverheffing en hoogmoed is daar nie by my nie, Here. Ek maak my nie besorg oor groot dinge nie, dinge wat bo my vermoë is. Ek het rus en kalmte gevind. Soos' n kindjie wat by sy moeder tevredenheid gevind het, so het ek tevredenheid gevind. Wag op die Here, Israel, nou en vir altyd. "
Dawid nooi jou uit: Wil jy in onrustige tye 'n mens met rus en kalmte wees? Dan is die geheim dat jy jou nie oor die groot dinge moet bekommer nie. Dinge soos: Wat wag alles op ons? Hoe erg gaan die Covid-19 virus ons tref? Hoe lank voordat die lewe weer normaal kan aangaan? Dit is dinge wat jy nie kan hanteer nie en wat jy met kinderlike geloof in God se hande moet laat. Fokus jy met nederige geloofsvertroue op dié dinge wat jy deur God se genade kan doen. Dan word jou lewe met die tevredenheid van 'n kindjie gevul wat die troos van sy moeder ervaar. Dan word jy rustig in onrustige tye. Herinner jou in hierdie tyd voortdurende aan hierdie onderskeid.
Hierdie mooi getuienis van Dawid het die Here deur die jare in hom laat groei. Dit is iets wat jy net kan sê as jy die Here regtig vertrou! Dawid kon as skaapwagter sy vertroue in God verdiep het. Hoe dikwels moes hy die kudde teen wilde diere en rowers beskerm. Hy was in gevare vasgevang waar hy besef het dat hy nie kan nie, maar hy het gesien hoe God dit kan doen. Ook op die oorlogsveld – omstandighede wat menslik gesproke onoorkombaar was, maar God het gehelp. Daarom huiwer Dawid nie om met sy lewe na die wysheid en krag van God te wys nie. Ook in Psalm 37:5: "Laat jou lewe aan die Here oor en vertrou op Hom; Hy sal sorg."
Wil jy Dawid se raad prakties in aksie sien? Dit was vroeg die oggend en die profeet Elisa en sy dienskneg was omsingel deur honderde soldate en strydwaens. Tog was Elisa so rustig en kalm, maar nie sy dienskneg nie. Hy was onrustig en bang, tot Elisa gebid het: "Here, maak tog sy oë oop dat hy kan sien." En toe sien hy die groot mag en hulp van die Here – engele as perde en strydwaens van vuur!
Daar is dinge wat jy nie kan doen nie. Laat dit met 'n kinderlike vertroue aan die Here oor! Eeue later was daar mense wat geestelik so moeg was, omdat hulle geglo het dat verlossing kom deur honderde wette te gehoorsaam. Dit het hulle so moeg gemaak. Alles was so onbereikbaar! Ons kan nie! En toe die roepstem van Jesus: Kom na My toe, want Ek het die pad van verlossing vir julle geloop. Ek sal julle rus gee!